
ΑΥΓΟΥΣΤΟΣ 2026


1. ΟΔΗΓΙΕΣ ΓΙΑ ΤΗΝ ΕΞΕΤΑΣΗ ΤΩΝ ΚΡΙΤΗΡΙΩΝ ΕΠΙΛΕΞΙΜΟΤΗΤΑΣ ΠΡΑΞΕΩΝ του άρθρου 4.3 της πρόσκλησης
Στο πλαίσιο των Κριτηρίων Επιλεξιμότητας πράξεων της Παρέμβασης Π3-73-1.3 «Πρόληψη και αποκατάσταση ζημιών σε δάση εξαιτίας δασικών πυρκαγιών, φυσικών καταστροφών και καταστροφικών συμβάντων», αρχικά θα πρέπει να πληρούνται οι όροι επιλεξιμότητας σύμφωνα με την παρ. 4.2 της πρόσκλησης και συγκεκριμένα θα πρέπει να εξετάζεται αν:
α) Oι προτεινόμενες δράσεις πρόληψης της εξάπλωσης επιβλαβών οργανισμών συνάδουν με το Εθνικό Σχέδιο Προστασίας Δασών από Παθογόνους Οργανισμούς και αφορούν τους οργανισμούς του καταλόγου Εθνικού Σχεδίου Προστασίας σε υφιστάμενα δάση και δασικές εκτάσεις που περιλαμβάνεται στο ΣΣ ΚΑΠ 2023-2027,
β)  Oι προτεινόμενες δράσεις πρόληψης πυρκαγιών συνάδουν με το Εθνικό Σχέδιο Αντιπυρικής Προστασίας Δασών και αφορούν εκτάσεις μέσου ή/και υψηλού κινδύνου,
γ)  H υλοποίηση κάθε προτεινόμενης δράσης πραγματοποιείται με βάση σχετική μελέτη, αρμοδίως εγκεκριμένη, ανάλογα με το είδος της,
δ) Οι προτεινόμενες δράσεις σε δημόσια δάση θα υλοποιηθούν μόνον εφόσον είναι συμβατές με το ετήσιο πρόγραμμα έργων και εργασιών της οικείας δασικής υπηρεσίας ή εφόσον οι περιοχές έχουν κηρυχθεί σε κατάσταση έκτακτης ανάγκης μετά από φυσική καταστροφή, η οποία απόφαση να βρίσκεται σε ισχύ κατά την υποβολή της πρότασης,
ε) Οι προτεινόμενες δράσεις σε μη δημόσια δάση που αφορούν σε Νομικά Πρόσωπα Δημοσίου Δικαίου (ΝΠΔΔ) και συγκεκριμένα την Ιερά Κοινότητα Αγ. Όρους και τις Ιερές Μονές της Χώρας, υλοποιούνται εφόσον υπάρχει απόφαση αρμοδίων ή και συλλογικών οργάνων του δυνητικού δικαιούχου ή άλλων αρμόδιων οργάνων, όπως προβλέπεται από την εκάστοτε νομοθεσία.
στ) Οι προτεινόμενες δράσεις προασπίζονται την ισότητα μεταξύ ανδρών και γυναικών και να αποτρέπουν κάθε διάκριση λόγω φύλου, φυλής, εθνοτικής καταγωγής, θρησκείας, πεποιθήσεων, αναπηρίας, ηλικίας, γενετήσιου προσανατολισμού.


Παρακάτω αναλύονται τα κριτήρια επιλεξιμότητας και εξετάζεται:
α) αν η αίτηση στήριξης έχει υποβληθεί εμπρόθεσμα σύμφωνα με την παρ. 3α της πρόσκλησης. 
Διευκρινίζεται ότι για τη Δράση 1, η δυνατότητα υποβολής αίτησης στήριξης άρχεται στις 01.9.2026 και λήγει στις 30/11/2026. Η διαδικασία επιλογής και ένταξης των πράξεων σε αυτή τη δράση γίνεται συγκριτικά και περιγράφεται στο κεφάλαιο 6 της πρόσκλησης, ενώ για τη Δράση 2, η δυνατότητα υποβολής αίτησης στήριξης άρχεται από 01.9.2026 και λήγει στις 30.11.2027 ή έως την εξάντληση της διαθέσιμης δημόσιας δαπάνης της Δράσης, εφόσον αυτή επέλθει νωρίτερα. 
β) αν η προτεινόμενη πράξη είναι συμβατή με τους όρους επιλεξιμότητας του άρθρου 73 παράγραφος 4 γ σημείο (ιιι) του Καν. (ΕΕ)  2021/2115 καθώς και με τους λοιπούς όρους επιλεξιμότητας της πράξης. 
Αναλυτικά ισχύουν τα ακόλουθα: 
I. Ως προς τη πρόληψη των δασικών πυρκαγιών, οι δασικές περιοχές στην Ελληνική Επικράτεια, ταξινομούνται ως μέσου ή και υψηλού κινδύνου δασικής πυρκαγιάς, σύμφωνα με το πρόγραμμα προστασίας των δασών (Σχέδιο Αντιπυρικής Προστασίας Δασών στην Ελλάδα) και βάσει της Κοινής Υπουργικής Απόφασης 3761/1-12-2025 (Β’ 6464.) 
II. Ως  προς τις πράξεις της Δράσης 1 που αφορούν επιβλαβής οργανισμούς, ο κίνδυνος εμφάνισης  σχετικής ασθένειας πρέπει να στηρίζεται από επιστημονικές αποδείξεις και να αναγνωρίζεται από επιστημονικούς δημόσιους οργανισμούς. Προς τούτο προσκομίζεται βεβαίωση από επίσημα εργαστήρια για την ύπαρξη και τον αριθμό εστιών επιβλαβών οργανισμών στην περιοχή, για τους οργανισμούς που καταγράφονται στον κατάλογο του Εθνικού Σχεδίου Προστασίας Δασών από παθογόνους οργανισμούς, καθώς και τη σχετική βεβαίωση από την αρμόδια δασική υπηρεσία ή το Δήμο για την ύπαρξη κινδύνου εξάπλωσης επιβλαβών οργανισμών. 
III. Στην περίπτωση της αποκατάστασης του δασοκομικού δυναμικού, η ενίσχυση υπόκειται στις ακόλουθες προϋποθέσεις: α) στην επίσημη αναγνώριση από τις αρμόδιες αρχές του οικείου κράτους μέλους ότι έχει υπάρξει πυρκαγιά, θεομηνία, δυσμενές κλιματικό φαινόμενο που μπορεί να εξομοιωθεί με θεομηνία, άλλο δυσμενές κλιματικό φαινόμενο, επιβλαβής για τα φυτά οργανισμός, καταστροφικό συμβάν ή συμβάν που σχετίζεται με την αλλαγή του κλίματος, καθώς και β) στην υποβολή από τους δικαιούχους αποδεικτικών στοιχείων, κατάλληλων εργαλείων διαχείρισης κινδύνων για την αντιμετώπιση της πιθανής επέλευσης του ζημιογόνου γεγονότος στο μέλλον, κατά περίπτωση.
IV. Η υλοποίηση κάθε πράξης πραγματοποιείται με βάση σχετική εγκεκριμένη μελέτη/τεχνική έκθεση ανάλογα με το είδος της.
V. Η προτεινόμενη πράξη είναι συμβατή με το Ετήσιο Πρόγραμμα Έργων και Εργασιών της οικείας δασικής υπηρεσίας ή το Επιχειρησιακό Πρόγραμμα του Δήμου. Στην περίπτωση που δεν έχει εκπονηθεί Επιχειρησιακό Πρόγραμμα ή που σε αυτό δεν περιλαμβάνεται η προτεινόμενη πράξη, γίνεται αποδεκτή η υποβολή απόφασης του Δ.Σ. του Δήμου, με την οποία θα δεσμεύεται για την ένταξη της πράξης στο Επιχειρησιακό Πρόγραμμα, όταν αυτό εκπονηθεί ή τροποποιηθεί. Η απόφαση αυτή θα εκδίδεται μετά από εισήγηση της αρμόδιας υπηρεσίας του δυνητικού δικαιούχου, στην οποία θα αναλύεται η σκοπιμότητα της πράξης.


γ) αν ο φορέας που υποβάλλει την πρόταση εμπίπτει στους δυνητικά δικαιούχους της πρόσκλησης, δηλαδή αν ο φορέας είναι:
· Δασική Υπηρεσία και συγκεκριμένα Δασαρχείο ή Διεύθυνση Δασών άνευ Δασαρχείων.
· Δήμος, κάτοχος ή διαχειριστής δασών και δασικών εκτάσεων και ενώσεις τους, όπως Σύνδεσμος Προστασίας και Ανάπτυξης Υμηττού (ΣΠΑΥ) και Σύνδεσμος Δήμων για την Προστασία και Ανάπλαση του Πεντελικού (ΣΠΑΠ).
· Νομικό Πρόσωπο Δημοσίου Δικαίου (ΝΠΔΔ) και συγκεκριμένα η Ιερά Κοινότητα Αγ. Όρους και οι Ιερές Μονές της Χώρας.

δ) αν ο αιτούμενος προϋπολογισμός της προτεινόμενης πράξης είναι ίσος ή μεγαλύτερος των κατώτατων ορίων και μικρότερος των ανώτερων ορίων, όπως αυτά περιγράφονται στην παρ. 3α της Πρόσκλησης,

ε)  αν η προτεινόμενη πράξη δεν έχει δημοπρατηθεί ή συμβασιοποιηθεί έως την ημερομηνία υποβολής της αίτησης στήριξης, γεγονός που επιβεβαιώνεται με υπεύθυνη δήλωση που αναφέρεται ότι :
i)  δεν έχει γίνει δημοπράτηση (δηλαδή δεν έχει ξεκινήσει διαδικασία διαγωνισμού) και 
ii) δεν έχει υπογραφεί σύμβαση με ανάδοχο πριν την ημερομηνία υποβολής της αίτησης.
Οι πράξεις που έχουν ήδη ανατεθεί ή ξεκινήσει θεωρούνται μη επιλέξιμες για χρηματοδότηση, καθώς παραβιάζεται η αρχή της προγενέστερης έγκρισης που ισχύει στα καθεστώτα κρατικών ενισχύσεων.

[bookmark: _Hlk228424155]στ) αν η προτεινόμενη πράξη παρουσιάζει επάρκεια ωριμότητας και δύναται να υλοποιηθεί εντός της περιόδου επιλεξιμότητας που ορίζεται από την Πρόσκληση. 
· Σχετικά με τις απαιτήσεις ως προς την επάρκεια ωριμότητας και τα στοιχεία/έγγραφα/δικαιολογητικά που απαιτούνται για την τεκμηρίωσή της εξετάζονται:
i) Για το κριτήριο της μελέτης υποβάλλεται αρμοδίως εγκεκριμένη μελέτη και ειδικότερα:
α) τεχνική περιγραφή
β) επικαιροποιημένος Προϋπολογισμός
γ) συνοπτική προμέτρηση
δ) τιμολόγιο (αναλυτικό/περιγραφικό)
ε) Χάρτες
στ) ΣΑΥ, ΦΑΥ
ii) Για το κριτήριο του ιδιοκτησιακού καθεστώτος υποβάλλονται αποδεικτικά στοιχεία όπως Τίτλοι κυριότητας (Αποφάσεις Υπουργών - Νομαρχών, Παραχωρητήρια εποικιστικών ή δημόσιων εκτάσεων, Τίτλοι Κτηματολογίου κ.λ.π.).
iii)  Για το κριτήριο των αδειοδοτήσεων υποβάλλεται:
α) Περιβαλλοντική αδειοδότηση, όπου απαιτείται. 
Σύμφωνα με τον ν. 4014/2011 (Α' 209) που αφορά την περιβαλλοντική αδειοδότηση έργων και δραστηριοτήτων, περιλαμβάνονται ειδικές διατάξεις για έργα αποκατάστασης, κυρίως στο πλαίσιο της προστασίας του περιβάλλοντος και της διαχείρισης περιβαλλοντικών επιπτώσεων. Οι ως άνω διατάξεις που σχετίζονται με έργα αποκατάστασης εξαιρούνται Περιβαλλοντικής Αδειοδότησης για έργα και δραστηριότητες που απαιτούνται αποκλειστικά για την αντιμετώπιση έκτακτων περιστατικών πολιτικής προστασίας, όπως αποκατάσταση ζημιών από φυσικές καταστροφές.
β)  Άδεια από τις σχετικές αρμόδιες Εφορείες Αρχαιοτήτων. 
Για την εκτέλεση έργων αποκατάστασης, συντήρησης, στερέωσης ή προληπτικής προστασίας σε μνημεία, αρχαιολογικούς χώρους ή περιοχές πλησίον αρχαιοτήτων, απαιτείται προηγούμενη έγκριση από τις κατά τόπον αρμόδιες Εφορείες Αρχαιοτήτων του Υπουργείου Πολιτισμού, σύμφωνα με τις διατάξεις του Ν. 3028/2002 περί προστασίας της πολιτιστικής κληρονομιάς. Η αρμόδια υπηρεσία εξετάζει τις σχετικές μελέτες και δύναται να επιβάλλει ειδικούς όρους, επίβλεψη εργασιών ή πρόσθετα μέτρα προστασίας για τη διασφάλιση των αρχαιοτήτων και των μνημείων.
•	Σχετικά με τις απαιτήσεις ως προς το χρονοδιάγραμμα και αν δύναται η πράξη να υλοποιηθεί εντός της περιόδου επιλεξιμότητας, εξετάζεται αν το χρονοδιάγραμμα εκτέλεσης της προτεινόμενης  πράξης εμπίπτει εντός της περιόδου επιλεξιμότητας του ΣΣ ΚΑΠ 2023-2027 και της τυχόν ειδικότερης περιόδου που ορίζεται στην πρόσκληση. Το κριτήριο εξετάζεται λαμβάνοντας υπόψη το φυσικό αντικείμενο, τη μέθοδο υλοποίησης (αυτεπιστασία, είδος διαγωνισμού, ανάγκη έγκρισης από ελεγκτικό συνέδριο κλπ), τους ενδεχόμενους κινδύνους που συνδέονται με την υλοποίηση της πράξης (π.χ. αρχαιολογικά ευρήματα ή εργασίες που περιορίζονται λόγω του ιδιαίτερου τοπίου/κλίσεων/υψομέτρου κλπ), τα χρονοδιαγράμματα συναφών πράξεων που έχουν υλοποιηθεί και άλλα διαθέσιμα εργαλεία. Το χρονοδιάγραμμα εκτέλεσης περιλαμβάνεται στην τυποποιημένη αίτηση στήριξης.

ζ) αν, για την υποβολή της πρότασης, ακολουθήθηκε η προβλεπόμενη διαδικασία, δηλαδή αν χρησιμοποιήθηκαν τα τυποποιημένα έντυπα και επισυνάφθηκαν όλα τα υποχρεωτικά συνοδευτικά έγγραφα, κατάλληλα συμπληρωμένα και υπογεγραμμένα, σύμφωνα με τα αναφερόμενα στη σχετική πρόσκληση, και ειδικότερα:
i) Αίτηση στήριξης υπογεγραμμένη από το νόμιμο εκπρόσωπο του δυνητικού δικαιούχου, στην οποία, μεταξύ άλλων, βεβαιώνεται ότι: 
· Η μη χρηματοδότηση της προβλεπόμενης δαπάνης της πράξης από άλλο Πρόγραμμα στο πλαίσιο της τρέχουσας ή της προηγούμενης προγραμματικής περιόδου.
· Η προτεινόμενη πράξη γίνεται στο πλαίσιο άσκησης της δημόσιας εξουσίας για τις περιπτώσεις που ο δυνητικός δικαιούχος είναι δασική υπηρεσία ή δήμος κάτοχος ή διαχειριστής δημοσίου δάσους και δασικής έκτασης και οι ενώσεις τους.
· Η προτεινόμενη πράξη αφορά σε δωρεάν (χωρίς αντίτιμο) υπηρεσία διότι δεν προβλέπεται η παραγωγή εσόδων μετά την ολοκλήρωση της πράξης ή κατά τη διάρκεια υλοποίησή της για την περίπτωση που ο δυνητικός δικαιούχος είναι ΝΠΔΔ και συγκεκριμένα η Ιερά Κοινότητα Αγ. Όρους και οι Ιερές Μονές της Χώρας. 
 ii) Στοιχεία για τον υπολογισμό των δεικτών εκροών και ειδικότερα αναφορά στη συνολική έκταση (σε εκτάρια) η οποία εξυπηρετείται από την προτεινόμενη πράξη και ειδικότερα:
· Στα αντιπλημμυρικά έργα, είναι η έκταση της λεκάνης απορροής που εξυπηρετεί το έργο.
· Στα αντιδιαβρωτικά έργα, είναι η έκταση της λεκάνης απορροής που εξυπηρετεί το έργο.
· Στα αντιπυρικά η έκταση του δάσους που επηρεάζεται άμεσα από το έργο.
· Για τις αντιπυρικές ζώνες και το οδικό δίκτυο, η έκταση (σε εκτάρια) υπολογίζεται με διαίρεση του μήκους (σε μέτρα) δια του αριθμού 20.
· Στις δεξαμενές είναι η έκταση από τη μελέτη.
· Στα έργα πρόληψης εξάπλωσης των παθογόνων οργανισμών, είναι η έκταση του δάσους που επηρεάζεται άμεσα από το έργο.
iii) Απόφαση αρμοδίων ή και συλλογικών οργάνων του δυνητικού δικαιούχου ή άλλων αρμοδίων οργάνων, όπως προβλέπεται από τη νομοθεσία, για την υποβολή της αίτησης στήριξης (π.χ. απόφαση δημοτικού συμβουλίου Δήμου για την υποβολή της συγκεκριμένης αίτησης στήριξης).
iv) Η στήριξη στο πλαίσιο της δράσης αποκατάστασης θα παρέχεται μόνο μετά από αναγνώριση από τις κατά τόπους Δασικές Υπηρεσίες ότι επήλθε το προαναφερόμενο συμβάν και ότι οι σχετικές με αυτό ζημιές έχουν προκαλέσει καταστροφή τουλάχιστον του 20% του δασοκομικού δυναμικού (υποδομές, επενδύσεις, έκταση, πυκνότητα βλάστησης κ.λπ.). Το ποσοστό των ζημιών επιβεβαιώνεται από τις κατά τόπους Δασικές Υπηρεσίες.


η) αν η αποκατάσταση περιλαμβάνει μέτρα προσαρμογής στην κλιματική αλλαγή. 
Οι προτεινόμενες δράσεις που θα εφαρμοστούν, κατά βάση θα πρέπει να εμπίπτουν σε μέτρα προσαρμογής στην κλιματική αλλαγή, καθώς και να αποσκοπούν στην ενίσχυση της ανθεκτικότητας των υποδομών και του περιβάλλοντος έναντι των επιπτώσεων της κλιματικής μεταβλητότητας και των ακραίων καιρικών φαινομένων. Μέσω παρεμβάσεων πρόληψης, προστασίας και προσαρμοστικής διαχείρισης, να επιδιώκεται η μείωση της τρωτότητας και η διασφάλιση της ασφάλειας, της λειτουργικότητας και της βιωσιμότητας των έργων σε μεσο- και μακροπρόθεσμο ορίζοντα, σύμφωνα με τις κατευθύνσεις της εθνικής και ευρωπαϊκής πολιτικής για την κλιματική προσαρμογή.

θ) αν έγινε εμπρόθεσμη υποβολή συμπληρωματικών / διευκρινιστικών στοιχείων σύμφωνα με την παρ. 3α της παρούσας πρόσκλησης.


ΠΡΟΫΠΟΘΕΣΗ ΓΙΑ ΘΕΤΙΚΗ ΑΞΙΟΛΟΓΗΣΗ: 
Η αίτηση στήριξης θα πρέπει να πληροί τα παραπάνω κριτήρια, εκτός αυτών που δεν δύναται να εφαρμοσθούν (δεν σχετίζονται με την προτεινόμενη πράξη), διαφορετικά απορρίπτεται.
Για την ολοκλήρωση του ελέγχου επιλεξιμότητας, δύναται να ζητηθούν συμπληρωματικά ή διευκρινιστικά στοιχεία από το δικαιούχο, τα οποία πρέπει να υποβληθούν εντός συγκεκριμένης προθεσμίας. Σημειώνεται ότι: Συμπληρωματικά στοιχεία είναι αυτά τα οποία, ενώ προβλέπονται στην πρόσκληση, δεν υποβλήθηκαν λόγω παράλειψης του δυνητικού δικαιούχου και εκδόθηκαν πριν την υποβολή της αίτησης στήριξης. Οι διευκρινίσεις είναι στοιχεία που ζητούνται με σκοπό την αποσαφήνιση των υποβληθέντων στοιχείων και την καλύτερη κατανόηση του περιεχομένου της αίτησης στήριξης.
Όλες οι αιτήσεις στήριξης της Δράσης 1 θα πρέπει να βαθμολογηθούν.





2. ΟΔΗΓΙΕΣ ΓΙΑ ΤΗΝ ΕΞΕΤΑΣΗ ΤΩΝ ΚΡΙΤΗΡΙΩΝ ΕΠΙΛΟΓΗΣ ΠΡΑΞΕΩΝ
[bookmark: _Hlk13223216]Η βαθμολόγηση των προτάσεων πραγματοποιείται βάσει των εγκεκριμένων κριτηρίων επιλογής πράξεων της Παρέμβασης Π3-73-1.3 «Πρόληψη και αποκατάσταση ζημιών σε δάση εξαιτίας δασικών πυρκαγιών, φυσικών καταστροφών και καταστροφικών συμβάντων», αφορά  στις πράξεις της Δράσης 1 – Πρόληψη ζημιών σε δάση εξαιτίας δασικών πυρκαγιών, φυσικών καταστροφών και καταστροφικών συμβάντων με ενιαία κριτήρια επιλογής για όλες τις κατηγορίες πράξεων, ανεξαρτήτως του είδους του φυσικού κινδύνου που αντιμετωπίζουν.
Η συνολική βαθμολογία της πράξης προκύπτει από το άθροισμα των επιμέρους βαθμολογιών κάθε κριτηρίου.
Η βαθμολογία κάθε κριτηρίου προκύπτει από τον ακόλουθο τύπο:
Βαθμολογία κριτηρίου = Βαρύτητα × Μοριοδότηση / 100

ΚΡΙΤΗΡΙΟ 1: Περιβαλλοντική ευαισθησία της περιοχής παρέμβασης.
Ανάλυση κριτηρίου
Εξετάζεται αν η περιοχή παρέμβασης εμπίπτει εντός περιοχής του δικτύου Natura 2000. Το κριτήριο εφαρμόζεται στο σύνολο των πράξεων της Δράσης 1. Η περιοχή παρέμβασης πρέπει να αποτυπώνεται με σαφήνεια και να είναι δυνατός ο χωρικός έλεγχος της σχέσης της με τα όρια των περιοχών Natura 2000.
Έλεγχος: Ο αξιολογητής ελέγχει αν το σύνολο ή μέρος της περιοχής παρέμβασης εμπίπτει εντός περιοχής Natura 2000. Σε περίπτωση που έστω και τμήμα της περιοχής παρέμβασης εμπίπτει εντός περιοχής Natura 2000, αποδίδεται η βαθμολογία της κατηγορίας «Εντός Natura 2000».
Συντελεστής βαρύτητας: 25%
Βαθμολόγηση
	Κατηγορία
	Μοριοδότηση

	Εντός περιοχής Natura 2000
	100

	Εκτός περιοχής Natura 2000
	50






ΚΡΙΤΗΡΙΟ 2: Ένταση φυσικού κινδύνου που αντιμετωπίζεται από την πράξη.
Ανάλυση κριτηρίου
Εξετάζεται ο βαθμός επικινδυνότητας της περιοχής παρέμβασης σε σχέση με τον κύριο φυσικό κίνδυνο που αντιμετωπίζει η πράξη.
Για τις ανάγκες της αξιολόγησης, οι πράξεις κατατάσσονται στις ακόλουθες βασικές κατηγορίες:
· Πράξεις αντιπυρικής προστασίας, 
· Πράξεις αντιπλημμυρικής / αντιδιαβρωτικής προστασίας, 
· Πράξεις πρόληψης εξάπλωσης επιβλαβών οργανισμών. 
Η αξιολόγηση πραγματοποιείται αποκλειστικά βάσει του φυσικού κινδύνου που σχετίζεται με την εκάστοτε κατηγορία της πράξης.
Έλεγχος: Ο αξιολογητής ελέγχει:
· αν η πράξη έχει καταταχθεί στη σωστή κατηγορία φυσικού κινδύνου, 
· αν η περιοχή παρέμβασης εμπίπτει στην αντίστοιχη κατηγορία επικινδυνότητας, 
· αν η τεκμηρίωση είναι συνεπής με την εγκεκριμένη μελέτη και τα συνοδευτικά στοιχεία της πρότασης. 

α) Πράξεις αντιπυρικής προστασίας
Η βαθμολόγηση πραγματοποιείται σύμφωνα με τον επίσημο χάρτη εκτίμησης κινδύνου δασικών πυρκαγιών βάσει της 3761/1-12-2025 ΚΥΑ (Β’ 6464) με θέμα «Έγκριση εθνικού χάρτη εκτίμησης κινδύνου δασικών πυρκαγιών». Για τις πράξεις αντιπυρικής προστασίας και μόνο, οι περιοχές χαμηλού κινδύνου πυρκαγιάς βαθμολογούνται με μηδέν.

β) Πράξεις αντιπλημμυρικής / αντιδιαβρωτικής προστασίας
Η βαθμολόγηση πραγματοποιείται βάσει σύνδεσης ανάμεσα στην περιοχή παρέμβασης και τη ζώνη δυνητικά υψηλού κινδύνου πλημμύρας (ΖΔΥΚΠ) που επηρεάζεται μέσω της παρέμβασης. 
Για το σκοπό αυτό:
· ως περιοχές Υψηλού Κινδύνου (με ποσοστό κάλυψης της συνολικής έκτασης από ΖΔΥΚΠ άνω του 15% της συνολικής έκτασης του Υ/Δ) ορίζονται τα Υδατικά Διαμερίσματα: Βόρεια Πελοπόννησος, Αττική, Ανατολική Στερεά, Θεσσαλία, Ανατολική Μακεδονία, Κεντρική Μακεδονία, Δυτική Μακεδονία, Θράκη
· ως περιοχές Μεσαίου Κινδύνου με ποσοστό κάλυψης της συνολικής έκτασης από ΖΔΥΚΠ από 5% έως 15% της συνολικής έκτασης του Υ/Δ) ορίζονται τα Υδατικά Διαμερίσματα: Δυτική Πελοπόννησος, Ανατολική Πελοπόννησος , Δυτική Στερεά, Ήπειρος
· ως περιοχές Χαμηλού Κινδύνου με ποσοστό κάλυψης της συνολικής έκτασης από ΖΔΥΚΠ κάτω του 5% της συνολικής έκτασης του Υ/Δ) ορίζονται τα Υδατικά Διαμερίσματα: Κρήτη, Νησιά Αιγαίου.
Σε περίπτωση που η περιοχή εμπίπτει σε περισσότερα από ένα υδατικά διαμερίσματα, δίνεται η μεγαλύτερη βαθμολογία. 

γ) Πράξεις πρόληψης εξάπλωσης επιβλαβών οργανισμών
Η βαθμολόγηση συνδέεται με την πρόληψη της εξάπλωσης παθογόνων οργανισμών σε περιοχές εμφάνισης των επιβλαβών οργανισμών που προκαλούν σημαντικές ζημιές σε δασικά είδη φυτών και καταγράφονται στον κατάλογο του εθνικού Σχεδίου Προστασίας Δασών από Παθογόνους Οργανισμούς.
· ως περιοχές Υψηλού Κινδύνου ορίζονται περιοχές στις οποίες έχουν καταγραφεί εστίες προσβολής.
· ως περιοχές Μεσαίου Κινδύνου ορίζονται οι περιοχές όπου δεν υπάρχει καταγεγραμμένη προσβολή, αλλά υπάρχει σε όμορες περιοχές.
· ως περιοχές Χαμηλού Κινδύνου ορίζονται οι περιοχές όπου δεν υπάρχει καταγεγραμμένη προσβολή και απαιτείται προληπτική προστασία λόγω της σημαντικής παρουσίας και εξάπλωσης του είδους.
Συντελεστής βαρύτητας: 40%
Βαθμολόγηση
	Κατηγορία κινδύνου
	Μοριοδότηση

	Υψηλός κίνδυνος
	100

	Μέσος κίνδυνος
	75

	Χαμηλός κίνδυνος
	50

	Περιοχές χαμηλού κινδύνου (μόνο για αίτηση στήριξης για αντιπυρική προστασία)
	0






ΚΡΙΤΗΡΙΟ 3: Έκταση του προστατευόμενου δασικού οικοσυστήματος.
Ανάλυση κριτηρίου
Εξετάζεται η έκταση της περιοχής επιρροής της πράξης. Ως περιοχή επιρροής νοείται η δασική έκταση που προστατεύεται από την εκάστοτε πράξη. 
Έλεγχος: Ο αξιολογητής ελέγχει:
· ότι η έκταση προκύπτει ορθολογικά από την εγκεκριμένη μελέτη, 
· ότι συμπίπτει με τους οριζόμενους δείκτες και συμφωνεί με τα στοιχεία της αίτησης στήριξης. 
Για τα αντιπλημμυρικά και αντιδιαβρωτικά έργα λαμβάνεται υπόψη η λεκάνη απορροής που εξυπηρετείται από την πράξη, ενώ για τα αντιπυρικά έργα και τις πράξεις πρόληψης εξάπλωσης επιβλαβών οργανισμών λαμβάνεται υπόψη η ευρύτερη προστατευόμενη δασική έκταση. 
Συντελεστής βαρύτητας: 10%
Βαθμολόγηση
	Προστατευόμενη έκταση
	Μοριοδότηση

	≥500 ha
	100

	<500 ha
	50





ΚΡΙΤΗΡΙΟ 4: Συμβολή στην προσαρμογή στην κλιματική αλλαγή και στην ανθεκτικότητα.
Ανάλυση κριτηρίου
Εξετάζεται ο βαθμός συνέργειας της πράξης με άλλους φυσικούς κινδύνους, πέραν του φυσικού κινδύνου που έχει σκοπό να αντιμετωπίσει.
Ως συνέργεια νοείται η τεκμηριωμένη συμβολή της πράξης στη μείωση της τρωτότητας, στην πρόληψη επιπτώσεων από άλλους φυσικούς κινδύνους ή στην ενίσχυση της συνολικής ανθεκτικότητας της περιοχής παρέμβασης. 
Η πρόταση δύναται να τεκμηριώνει σαφώς τη συμβολή της πράξης σε τουλάχιστον έναν επιπλέον φυσικό κίνδυνο πέραν του κύριου κινδύνου που αντιμετωπίζει.
Ενδεικτικά αναφέρονται περιπτώσεις συνέργειας ως εξής:
· αντιπυρικές παρεμβάσεις που μειώνουν τον κίνδυνο εξάπλωσης επιβλαβών οργανισμών, 
· έργα πρόληψης εξάπλωσης επιβλαβών οργανισμών που συμβάλλουν στη διατήρηση της ανθεκτικότητας της δασικής βλάστησης και μειώνουν τον πλημμυρικό κίνδυνο. 
· αντιπλημμυρικά έργα που μειώνουν τον κίνδυνο διάβρωσης του εδάφους και εμφάνισης ξηροθερμικών συνθηκών, κ.τ.λ.
Έλεγχος: Ο αξιολογητής ελέγχει:
· αν η πράξη τεκμηριώνει συνέργεια με τουλάχιστον έναν επιπλέον φυσικό κίνδυνο, 
· αν η συνέργεια προκύπτει από τα τεχνικά χαρακτηριστικά της πράξης.
Συντελεστής βαρύτητας: 25%
Βαθμολόγηση
	Κατηγορία
	Μοριοδότηση

	Η πράξη τεκμηριώνει συνέργεια με τουλάχιστον έναν επιπλέον φυσικό κίνδυνο
	100

	Η πράξη δεν τεκμηριώνει συνέργεια με επιπλέον φυσικό κίνδυνο
	50





3. ΑΠΑΙΤΟΥΜΕΝΑ ΔΙΚΑΙΟΛΟΓΗΤΙΚΑ
Ειδικότερα, η ηλεκτρονική υποβολή στο ΟΠΣΚΑΠ, περιλαμβάνει τα ακόλουθα, ανάλογα με το αν πρόκειται για πρόληψη ή αποκατάσταση:
· Αίτηση στήριξης (επισυνάπτεται υπόδειγμα).
· Αρμοδίως εγκεκριμένη μελέτη και ειδικότερα: τεχνική περιγραφή, επικαιροποιημένος Προϋπολογισμός, συνοπτική προμέτρηση, τιμολόγιο (αναλυτικό/περιγραφικό), χάρτες, ΣΑΥ, ΦΑΥ.
· Στοιχεία τεκμηρίωσης της κοστολόγησης των προμηθειών και εργασιών, στην περίπτωση που ο Προϋπολογισμός δεν προκύπτει από κανονιστικές πράξεις (αποφάσεις Υπουργού για την έγκριση- αναπροσαρμογή -τροποποίηση των ενιαίων τιμολογίων έργων).
· Κανονιστικό πλαίσιο ορισμού του φορέα λειτουργίας και συντήρησης της πράξης, στοιχεία που τεκμηριώνουν την αρμοδιότητα του δυνητικού δικαιούχου για την υποβολή της αίτησης στήριξης (κανονιστικές αποφάσεις, καταστατικά κ.α.)
· Βεβαίωση του δικαιούχου ότι έχει το απαιτούμενο προσωπικό για την υλοποίηση της πράξης (ΠΕ Δασολόγος ή ΤΕ Δασοπόνος) ή δέσμευση αυτού ότι θα προσληφθεί το απαιτούμενο προσωπικό για την υλοποίηση της πράξης, εφόσον απαιτείται.
· [bookmark: _4d34og8]Βεβαίωση από επίσημα εργαστήρια για την ύπαρξη επιβλαβών οργανισμών στην περιοχή, για τους οργανισμούς που καταγράφονται στον κατάλογο του Εθνικού Σχεδίου Προστασίας Δασών από παθογόνους οργανισμούς (εφόσον απαιτείται).
· Μόνο για την πρόληψη, απόσπασμα ετήσιου προγράμματος έργων και εργασιών της αρμόδιας δασικής υπηρεσίας, ενώ για Δήμους, απόσπασμα του Επιχειρησιακού Προγράμματος, από το οποίο να προκύπτει η προτεινόμενη παρέμβαση. Στην περίπτωση που δεν έχει εκπονηθεί Επιχειρησιακό Πρόγραμμα ή που σε αυτό δεν περιλαμβάνεται η προτεινόμενη πράξη, γίνεται αποδεκτή η υποβολή απόφασης του Δ.Σ. του Δήμου, με την οποία θα δεσμεύεται για την ένταξη της πράξης στο Επιχειρησιακό Πρόγραμμα, όταν αυτό εκπονηθεί ή τροποποιηθεί. Η απόφαση αυτή θα εκδίδεται μετά από εισήγηση της αρμόδιας υπηρεσίας του δυνητικού δικαιούχου, στην οποία θα αναλύεται η σκοπιμότητα της προτεινόμενης πράξης.
· Για την αποκατάσταση, απόφαση της αρμόδιας Αρχής για την κήρυξη της περιοχής σε κατάσταση έκτακτης ανάγκης ή ειδικής κινητοποίησης πολιτικής προστασίας.
· Για την αποκατάσταση, βεβαίωση του οικείου Δασαρχείου για την καταστροφή τουλάχιστον του 20 % του σχετικού δασοκομικού δυναμικού. 
· Για την αποκατάσταση από επιβλαβείς οργανισμούς, βεβαίωση από επίσημα εργαστήρια για την ύπαρξη επιβλαβών οργανισμών στην περιοχή, για τους οργανισμούς που καταγράφονται στον κατάλογο του Εθνικού Σχεδίου Προστασίας Δασών από παθογόνους οργανισμούς.
· Απόφαση Δημοτικού Συμβουλίου του Δήμου για την υποβολή της αίτησης στήριξης, εφόσον απαιτείται. Το αρμόδιο συλλογικό όργανο του δικαιούχου (όπως ενδεικτικά το Δημοτικό Συμβούλιο, το Διοικητικό Συμβούλιο ή η Περιφερειακή Επιτροπή) εκδίδει απόφαση με την οποία εγκρίνεται η αναγκαιότητα και η σκοπιμότητα υλοποίησης της προτεινόμενης πράξης, σύμφωνα με τα προβλεπόμενα στο ισχύον θεσμικό πλαίσιο.
· Απόφαση αρμοδίου οργάνου του δικαιούχου για την σκοπιμότητα της προτεινόμενης πράξης, κατόπιν εισήγησης του δυνητικά δικαιούχου, εφόσον απαιτείται.
· Στοιχεία τεκμηρίωσης εξασφάλισης γης, εφόσον απαιτείται (Τίτλοι κυριότητας, Αποφάσεις, Παραχωρητήρια εποικιστικών ή δημόσιων εκτάσεων, Τίτλοι Κτηματολογίου κ.λ.π.).
· Περιβαλλοντική αδειοδότηση, εφόσον απαιτείται.
· Αδειοδότηση από αρμόδιες Εφορείες Αρχαιοτήτων, εφόσον απαιτείται.
· Πίνακας αποτύπωσης αδειών και εγκρίσεων της πράξης.

